কাশ্মীর যেদিন পুড়ছিল, সেদিন তানজানিয়ায় হাসতে হাসতে ড্রাম বাজাচ্ছিলেন নরেন্দ্র মোদি। নিরোর তুলনাই মনে পড়ে, আমরা সে প্রসঙ্গে যাচ্ছি না। বরং বারাক ওবামার কথা হোক। ডালাসের সন্ত্রাসের দিন স্পেনে ছিলেন ওবামা। সফর ছেঁটে দেশে ফিরে আসেন তিনি। এখন তিনি কার্যত ‘‌লেম ডাক প্রেসিডেন্ট’‌— যথার্থই বিদায়ী। তবু কালো মানুষের কান্না শুনতে পেয়েছেন। ১৫ বছর পর স্পেনে মার্কিন প্রেসিডেন্টের সফর, এসব কূটনীতির হিসেবের কচকচি তোলেননি ওবামা। ইউরোপে অন্তত তিনবার ডালাসের প্রসঙ্গ তুলেছেন, ন্যাটোর সম্মেলনেও ঘরের সঙ্কট ধাপাচাপা দেননি। সেভিয়ায় বেড়াবার কথা ছিল, ওপথ মাড়াননি ওবামা। নরেন্দ্র মোদি তাঁকে নাম ধরে ডাকেন, কিন্তু ‘‌বন্ধু’‌–‌র কাছ থেকে এই মানবিক গুণটুকু তিনি শিখতে পারেননি। না, মোদিকে ফিরে আসতে বলছি না আমরা। কূটনীতি গুরুত্বপূর্ণ বইকি, কিন্তু কাশ্মীর নিয়ে তাঁর নীরবতা খুবই অপমানজনক। কাশ্মীরে ২৩ জনের মৃত্যুর সময় বিদেশ মন্ত্রকের মুখপাত্র বিকাশ স্বরূপ সোল্লাসে মোদির ড্রাম বাজানোর ছবি দিয়ে টুইট করছিলেন। কাশ্মীরের মানুষকে সঙ্কটের সময়ে আশ্বস্ত করার কোনও চেষ্টাই হল না!‌ দেশের প্রধানমন্ত্রীর কোনও তাপ–‌উত্তাপ নেই কাশ্মীরের জন্য!‌ অথচ ডালাসের ঘটনার পর ওবামার বিবৃতির ভারসাম্য দেখে আমরা চমৎকৃত হচ্ছি, বর্ণবিদ্বেষের জন্য পুলিসকে ধিক্কার, বদলার গুলিকেও সমান ধিক্কার। আফ্রো–‌মার্কিনি ঐতিহাসিক হেনরি লুই গেটসকে গ্রেপ্তার করেছিল পুলিস। এই অবিমৃশ্যকারিতার জন্য ওবামা প্রকাশ্যে ক্ষমা চেয়েছেন, হোয়াইট হাউসে কফি খেতে ডেকেছেন গেটসকে। না, মোদির কাছে এতটা আমরা আশা করিনি।‌‌‌‌